ร้าน Sushi Den ชั้น4 สยามพารากอน
แอบดองรีวิวไว้เนิ่นนานเหมือนกัน แหะๆ
ร้านนี้ถือว่าดังอยู่ในเหมือนกันในบรรดาร้านอาหารญี่ปุ่น ร้านซูชิ ร้านตั้งอยู่โซนอาหารชั้น4 เดินเข้ามาเรื่อยๆจะเจอร้านอยู่ทางซ้ายมือ ซึ่งมีพื้นที่เล็กๆอีกฝั่งตรงข้าม(บริเวณกลาง)ก็เป็นของร้านซูชิเด็นเช่นเดียวกันค่ะ เราสามารถเลือกนั่งโซนตรงกลางที่เป็นซูชิสายพานก็ได้ หรือจะนั่งด้านในที่เป็นโต๊ะธรรมดาก็ได้เช่นกันค่ะ 
จ๊ะจ๋าเลือกนั่งฝั่งที่ไม่ใช่สายพาน ร้านค่อนข้างเล็ก มีที่นั่งน้อยมากค่ะ ตรงนี้จะมีเคาน์เตอร์บาร์ด้วย นั่งทานไปดูของสดไป เพลินซะ หรอ??

เมนูอาหารเป็นแผ่นใหญ่ๆ ขายเมนูซูชิค่ะ มีซูชิให้เลือกหลายหน้า เน้นซูชิกับข้าวปั้นจริงๆ ราคาจะคิดเป็นคำ(ถ้าจำไม่ผิดนะคะ) ซึ่งราคาก็ถือว่าไม่แพงนะคะ เกือบๆร้อยถึงร้อยต้นๆ มีเมนูข้าวหน้าปลาอีกนิดหน่อย นิดหน่อยเท่านั้นจริงๆนะ และโชคดีอีกนิดคือมีแซลมอนซาชิมิ 

แซลมอนซาชิมิ (220 บาท) : มีทั้งหมด 5 ชิ้น ขนาดพอๆกับ Fuji แซลมอนก็สดดี อร่อยใช้ได้เลย ถือว่าราคาคุ้มค่าสุดๆ ไม่แพงเลยค่ะ 

แซลมอนสดนิกิริ (57 บาท) : คือข้าวปั้นหน้าแซลมอนทั่วๆไปล่ะค่ะ แซลมอนชิ้นใหญ่ หน้าพอประมาณ ข้าวปั้นก็คำไม่ใหญ่มาก แต่พอโปะแซลมอนลงไปแล้วก็คือคำใหญ่อยู่ดี

แซลมอนย่างมาโย (74 บาท) : ข้าวปั้นหน้าแซลมอนย่างราดซอสมายางเนสแล้วโรยด้วยต้นหอมเล็กน้อย แซลมอนกริลมาแค่ด้านบน ส่วนอีกครึ่งหนึ่งก็ยังดิบอยู่ กลิ่นก็หอมดี 

ยำแซลมอนนิกิริ (47 บาท) : รสชาติจะออกเปรี้ยวๆมากกว่า ไม่ได้ออกรสเผ็ดอะไรเท่าไหร่ค่ะ ทานก็ถือว่าโอเค ไม่ได้อร่อยมากเท่าไหร่ ก็แปลกดี

ไข่หวานนิกิริ (47 บาท) : ไข่หวานชิ้นใหญ่มาก ไม่ได้โปะมาด้านบนเหมือนชิ้นอื่นๆนะ แต่เป็นไข่หวานที่แหวกตรงกลางออกแล้วใส่ข้าวเข้าไปแทน ทานลำบากมาก บ่องตง 5555 ไข่หวานก็หวานดีค่ะ ไข่ไม่ค่อยนุ่มเท่าไหร่ 

กุ้งเทมปุระนิกิริ (74 บาท) : กุ้งเทมปุระมาเป็นชิ้นใหญ่เลย ยังมีหางครบ ซึ่งมันยาวยื่นออกมาจากข้าวปั้นเยอะเหมือนกันนะ อิอิ สร้างความลำบากในการทานให้กับหญิงสาวที่มาทานพร้อมแฟนหนุ่มกันอีกแล้ว ฮ่าๆ

โรลแซลมอนปลาไหล ( 94 บาท ) : ชิ้นนี้จ๊ะจ๋าไม่ได้ทานนะคะ เพราะไม่ทานปลาไหล ฮ่าๆ แต่ดูแล้วก็น่าอร่อยนะ ชิ้นใหญ่มากๆ ราดซอสหวานมาเยิ้มๆเลยล่ะ เนื้อปลาก็ได้ชิ้นใหญ่ค่ะ

การบริการ : ถือว่าบริการปกติทั่วไปนะคะ ไม่ได้เทคแคร์ดูแลเป็นพิเศษ แต่ก็ไม่ได้ละเลย แต่ก็ถือว่าต้องรอเวลาเรียกพนักงานอยู่เหมือนกันนะ พนักงานมีน้อยค่ะ

บรรยากาศร้าน : รู้สึกว่าช่องไฟในการจัดโต๊ะแคบไปหน่อยค่ะ ค่อนข้างอึดอัด นั่งใกล้กับโต๊ะข้างๆมากๆจนเหมือนจะไปนั่ง
โต๊ะเดียวกันละ 5555 คุยอะไรกันได้ยิน รู้เรื่องด้วยหมดเลยค่า

มื้อนี้ทั้งหมด 969 บาทค่ะ